Papersnake/gushiwen huggingface dataset:
大行皇帝灵驾以引挽歌辞 其三
欧阳修（宋代）

千龄应运叶天人，四海方欣政日新。忽见九门陈羽卫，犹疑五载欲时巡。

觚棱月暗翔金凤，辇道霜清卧石麟。白首旧臣瞻画翣，秋风泪洒属车尘。
己卯十月一日至燕越五日罹狴犴有感而赋
文天祥（宋代）

风前泣灯影，日下泣霜花。
钟信忽然动，屋阴俄又斜。
闷中聊度岁，梦里尚还家。
地狱何须问，人间见夜叉。
诘猫
刘克庄（宋代）

古人养客乏车鱼，今汝何功客不如。
饭有溪鳞眠有毯，忍教鼠吃案头书。
西湖
陈大震（宋代）

有湖光处有山多，独此平坡玉一窝。
天下比来几西子，水中曾一百东坡。
不随巨浸熏为瘴，肯为飞廉鼓作波。
莫作无根潢潦看，两支流出万囷禾。
清明雨寒八首 其七
杨万里（宋代）

闭户何缘得句来，开窗更倩雨相催。只言春色都归去，小树桃花政晚开。
与沈、杨二舍人阁老同食敕赐樱桃玩物感恩因成十四韵
白居易（唐代）

清晓趋丹禁，红樱降紫宸。驱禽养得熟，和叶摘来新。
圆转盘倾玉，鲜明笼透银。内园题两字，西掖赐三臣。
荧惑晶华赤，醍醐气味真。如珠未穿孔，似火不烧人。
杏俗难为对，桃顽讵可伦。肉嫌卢橘厚，皮笑荔枝皴。
琼液酸甜足，金丸大小匀。偷须防曼倩，惜莫掷安仁。
手擘才离核，匙抄半是津。甘为舌上露，暖作腹中春。
已惧长尸禄，仍惊数食珍。最惭恩未报，饱喂不才身。
待家酿未至，且买姜店村酒
杨万里（宋代）

奔走人都倦，檐檠酒未来。
那能待竹叶，随喜唤茅柴。
芦菔仍多煮，庵摩带浅煨。
深村市无囱，草草两三杯。
芦沟晓月 其三 蓟门烟树
李贤（原德）（明代）

蓟门近与都城通，佳气葱葱一望中。朝烟暮烟自漠漠，远树近树皆濛濛。

居民乐土今百载，闾阎相望春长在。榆柳分行似幕张，桑麻遍野如云叆。

红稀绿暗鸟声和，往来车马肩相摩。酒馆纷纷笑语集，旗亭渺渺离情多。

都市楼台迷远近，殊方宾贡无停运。须知此地异寻常，会教永作韶华镇。
句
黄畸翁（宋代）

流落人间一万篇。身闲不入红尘市，
梦好频惊画角声。日高三丈宿酒醒，
鸟唤一声春梦惊。
元质苦留过重阳且约泛舟观泉二首
李流谦（宋代）

久客相看好，思归得去不。
深惭楚醴设，更作贾胡留。
岁闰菊花早，霜清竹叶秋。
尊前闻见在，不拟说閒愁。
高宗郊祀前庙朝享太庙三十首
真宗（宋代）

维皇齐精，翮假于庙。
观兴之初，惟以洁告。
行承祖宗，恤祀昭孝。
诚心有孚，介福斯报。
庆桂帅经略二首
李刘（宋代）

煌煌昴宿正开冬，日驭高躔龙尾宫。
贲说须知应天策，留萧暂委守关中。
赤云决胜三边壮，白日褰晴五谷丰。
六十州人开寿域，碧幢一笑与民同。
病后访梅九绝
刘克庄（宋代）

老子无粮可御冬，强鸣饥吻和寒蛩。
舍南舍北花如雪，止嚥清香饱杀侬。
再登影湖楼放歌
弘历（清代）

湖楼才五间，玉泉全景纳。山色波光相斗佳，楼与平之俾浃洽。

本因蓄水计，乃成揽胜所。漾舟而来真济胜，左右逢源无不可。

是时飒爽报新秋，碧天朗澈纤云流。桃笙如玉寒光浮，绿冰纱牖开四周。

呈奇萃秀无定态，大圆镜象随方酬。我亦非临风谢公之觅句，我亦非怀土王子之增愁，徒观黄云䆉稏将丰收。

十才一遇宁不喜，又恐吾心乾惕或懈弛。
次韵平埜王子厚登相山不及相过
李涛（唐代）

儿童传好语，王子去求仙。
我住亦迩只，君胡不惠然。
相望百里外，一别五年前。
会聚浑闲事，鹭鸥盟要坚。
送句容王少府簿领赴上都
权德舆（唐代）

上国路绵绵，行人候晓天。离亭绿绮奏，乡树白云连。

江露湿征袂，山莺宜泊船。春风若为别，相顾起尊前。
偶题
刘言史（唐代）

迟日新妆游冶娘，盈盈彩艇白莲塘。

掬水远湿岸边郎，红绡缕中玉钏光。
清平乐·烟轻雨小
纳兰性德（清代）

烟轻雨小，望里青难了。一缕断虹垂树杪，又是乱山残照。
凭高虹断征途，暮云千里平芜。日夜河流东下，锦书应托双鱼。
玄武门侍射
张说（唐代）

射观通玄阙，兵栏辟御筵。雕弧月半上，画的晕重圆。

羿后神幽赞，灵王法暗传。贯心精四返，饮羽妙三联。

雪鹤来衔箭，星麟下集弦。一逢军宴洽，万庆武功宣。
万景楼三首用韵 其二
孙应时（宋代）

德润连城璧，文工五凤楼。不愁来蜀徼，政喜识荆州。

世久欺儒素，人当问品流。平生郭有道，得共李公舟。
拦蛮山
陶弼（宋代）

西去万重山，兹峰独限蛮。
天生贼多计，民赖汝为关。
设险数州地，防危一日间。
守边须以道，绝顶可跻攀。
春夏两相期 初夏同友人东郊外访吴绳圃园居
陈维崧（清代）

有罗罗、水烟千顷。夜来初浣篱径。紫艳红芳，屋角墙头相映。

草径小巷入都迷，竹暗层扉敲谁应。浅漾风帘，爱他草阁，居然舴艋。

幽栖不似尘境。只閒驱菊蠹，小除松瘿。湿翠难名，到此万缘真冷。

牙签乱插道书径，板桥对掩僧庐靓。惆怅曾分，半榻莺声，一杯花影。
有怀雪堂旧游 其二
李彭（宋代）

柱史秦郎无检幅，笔端真有大夫辞。追怀耆旧谁能继，况复赏音黄绢碑。
三瑞堂
刘敞（宋代）

甘露被草，朝阳易晞。池莲并蒂，及秋变衰。独有长松连理老益壮，十年百年仍附枝。

昔来一物足为瑞，何况三异俱称奇。吴中衣冠不胜数，天意自与宁馨儿。

露乾莲死不复见，正以青松并验之。凯风孝子尝悲思，三荆兄弟伤分离。

此家遗风五十慕，物理推类谁能欺，到客为尔俱题诗。
送张光禄元易使边兼还河东展省 其四
黎民表（明代）

马上微吟更击鲜，齐州回望入青烟。綵毫奏技明光日，不羡封侯到酒泉。
送王济民归盘谷
浦源（明代）

官亭酒香柳花白，下马持觞送行客。
客归江上愁更多，春水雨行生绿波。
青山遥对杨子渡，残日微明广陵树。
渡江酒醒伤别离，夜半舟人歌《竹枝》。
乌啼月落梅天远，驿程已过淮阴县。
楚乡菰米饭食鱼，宵征在鞍宿在车。
行原渐近太行麓，不知何处通盘谷。
一径萦纡万壑深，始知旧宅隐云林。
昔年泉谷浑无恙，猿鹤犹存松桂长。
遗老家家怀故情，相邀鸡黍话平生。
尊前不问宦游好，只说山行农事早。
数亩何须负郭田，郡行太守正求贤。
知音不肯入城市，日逐渔樵向山水。
江南故人那可逢，有书应寄南飞鸿。
宿佛窟寺
洪适（宋代）

篮舆登佛窟，高阁望中清。古木尔许荫，飞泉无限声。

雨消今日暑，云作晚来晴。独对青山久，相逢如有情。
军中乐二十首有序 其十七 博
张元凯（明代）

春到边城不射雕，营中高卧霍票姚。偏裨夜博千金注，已识军前但用枭。
颂古三十九首
释道枢（宋代）

朴是头禅无伎俩，一句分明如扑相。
客来只是叫担板，不知的当谁担板。
休日
杨万里（宋代）

休日稀公事，炎天废故书。
未须搔白首，留取试新梳。
不是平生嬾，何缘作计疏。
闲携小儿女，桥上看芙蕖。
送友生
朱松（宋代）

剥喙门前久未嗔，定知我辈不羁人。午窗唤起梦魂好，一语便知风味真。

身婴世网坐营口，心识醉乡慵问津。忽先秋燕背人去，四角何由生客轮。
宣徽南院使太子太保赠司空冯公挽辞三首
苏颂（宋代）

清润慈明玉，汪洋叔度陂。
不忧仁者寿，早作哲人萎。
黄鹄归无日，青乌葬有期。
阴堂介邢密，相望国侨祠。
天人阁端午帖子词 其二
宋庠（宋代）

越簟轻裁玉，齐纨巧缕冰。宫中虽命节，何处有炎蒸。
畜一鸡报晓声清圆而鸣每晚戏书绝句
陆游（宋代）

鸡鸣平旦未为迟，恰是山房睡觉时。
著屐起寻溪上路，野梅犹有未残枝。
绮罗香 广陵阮亭署中，酬赵千门见赠原韵
邹祗谟（清代）

莱子传声，洪都佐节，争羡玉珂珠勒。高阁重临，秋水长天一色。

看莺花、绣斧初横，忆鲈鲙、绿帆悬直。怪柴桑、早赋归来，春尽听杜鹃鸣北。

乌台三月追随，记同车参乘，齐名交逼。把酒高歌，莫叹片时戢翼。

任猿臂、醉尉相呵，总虎头、封侯不易。最难是、知己重逢，把平原丝刻。
虎图
王安石（宋代）

壮哉非罴亦非貙，日光夹镜当坐隅。
横行妥尾不畏逐，顾盼欲去仍踌躇。
卒然我见心为动，熟视稍稍摩其须。
固知画者巧为此，此物安肯来庭除。
想当盘礡欲画时，睥睨众史如庸奴。
神闲意定始一扫，功与造化论锱铢。
悲风飒飒吹黄芦，上有寒雀惊相呼。
槎牙死树鸣老乌，向之俛噣如哺鶵。
山墙野壁黄昏後，冯妇遥看亦下车。
谢荣绪惠贶鲜鲫
黄庭坚（宋代）

偶思暖老庖玄鲫，公遣霜鳞贯柳来。
虀臼方看金作屑，鱠盘已见雪成堆。
满庭芳 九月初三夜写香山诗意
樊增祥（清代）

钿合深缄，玉珰遥寄，绛灯初上帘栊。怨瓶落井，素绠漾西风。

我是江南谢女，十年梦、长在愁中。知天壤、王郎何限，幽恨几人同。

玲珑歌一曲，香山俊句，应付纱笼。又淡云微雨，掩抑秋容。

依旧初三好夜，浑不见、新月如弓。惟是有，珍珠做泪，和露滴梧桐。
巴西驿亭观江涨，呈窦使君二首
杜甫（唐代）

转惊波作怒，即恐岸随流。赖有杯中物，还同海上鸥。

关心小剡县，傍眼见扬州。为接情人饮，朝来减半愁。

向晚波微绿，连空岸脚青。日兼春有暮，愁与醉无醒。

漂泊犹杯酒，踌躇此驿亭。相看万里外，同是一浮萍。
除夜有感
康麟（明代）

旅馆萧条岁事阑，独凭杯酒强为欢。家林闲舍三年别，客路梅花几度看。

春意又从今夕暖，宦情还似旧时寒。催人光景如流水，莫遣秋霜点鬓端。
立春日闻捷
周紫芝（宋代）

未献椒花颂，先颁凤历春。亚钗双燕小，垂鬓綵幡匀。

兵已知胡远，欢应与岁新。遥闻汉天子，喜色动中宸。
踏莎行 其二 晓发梦归，次前韵
易顺鼎（清代）

树拥云眠，潮飞雪到。似闻起语舟人早。啼乌催得酒醒时，霜华舟打孤篷饱。

客夜多寒，离天易老。千般未抵还家好。五更乘月度蛮山，鸟和梦影来争道。
和野菜吟
赵希逢（宋代）

人生何用广田宅，忧怀千岁不满百。
饥来粝饭荐苜蓿，不必脍鲁更炮鳖。
何人日流饿虎涎，望望一饱蚁慕羶。
岂知山林一天性，悠然野兴浩无边。
冬菁春总甘美，入口寒泉生颊齿。
鼎烹虽不罗八珍，盘餐尽定供百指。
不妨寂寞类首阳，免得市声入耳忙。
蕨薇风味千载下，发以姜橙苏蔱香。
洗教瓦鼎光如镜，自拾樵薪归野径。
兴来小摘烝复湘，不用玉纤巧饾饤。
范增墓
陈孚（元代）

七十衰翁两鬓霜，西来一笑火咸阳。平生奇计无他事，只劝鸿门杀汉王。
晚春寄示茂才冯彭年
林逋（宋代）

头上酒巾为长物，据梧微咏意无涯。
人生行乐知能几，但见春风满路花。
从吾道人解湘竹诗筒倩玉芝僧斲冠赠予侑以长歌倚韵奉谢
许相卿（明代）

牛腰诗卷难著筒，截冠汗发生清风。憔悴头颅角巾敝，逍遥湖清荷衣同。

道人游戏三昧手，摩娑持似云村翁。切云更著杞泉笠，御风戴雨淩烟丛。

貂蝉兜牟浪轩轾，物何与吾吾亦空。星涯寒影炯秋水，萝石吟魂开我衷。

晴郊吟弄无长物，顶顶作伴灵鸠筇。半酣濯发挂林杪，祇恐吾家习气不耐颠风，播弄聒聒鸣长松。
仙坛秋月图
吴师道（元代）

宫中美人秋思多，夜揖明月追仙娥。画阑桂树倚楼阙，碧落天坛飞□□。

画师不解西风梦，笔端便有华阳洞。更将妍画写清词，轻扇君王心已动。

炎精季叶堪叹嗟，矧尔妍丽倾其家。申生遗祸到济渎，府中丞相真奸邪。

吴宫一扫荒烟冷，旧事凄凉复谁省。百年永鉴不可忘，留与人间看扇影。
刘邦直送早梅水仙花四首
黄庭坚（宋代）

探请东皇第一机，水边风日笑横枝。
鸳鸯浮弄婵娟影，白鹭窥鱼凝不知。
次韵何子楚题吴传朋石渠大字
周紫芝（宋代）

中郎往昔游鸿都，眼见帚垩心成书。乃知隶法亦天授，后世岂复斯人徒。

周王百度新复古，道家山是图书府。吴侯妙翰绝古今，高榜横空近风雨。

大字三尺古所难，细书不要乌丝栏。四蹄自抉水边石，两翮忽举空中鸾。

知君自是文中虎，便恐声名传帝所。借令头白下凌云，寄语韦郎耐辛苦。
嘉兴道间二首
黄榦（宋代）

征途不寐辄终夕，故里无书今几时。
离别因知双鬓改，饥寒解使寸心悲。
题和伯侨吴松雪霁图三首
罗椅（宋代）

天随漫解理艇，不惯霜后霜前。
幸自竹篙閒著，抛来借与邻船。
夜泊竹绦港寄鄱阳朱安石
金君卿（宋代）

江阴沧漭云四垂，风蘋雨杜饶秋悲。
孤墙转汀落处晚，渔歌傲笑鸥群疑。
肥鱼新酒且可挹，万绪一破忘者谁。
惊波到枕不成梦，鸿声半夜东南飞。
西湖行宫八景 其三 绿云径
弘历（清代）

径纡探绝胜，森秀入苍云。苔迹时留印，樵斤未许闻。

濛濛湿鹤毳，濯濯润螺纹。谢傅东山好，微嫌丝竹纷。
祖道京淮道中酬唱
彭汝砺（宋代）

旅中人远别，河上酒频行。暖日开花信，高风去雁声。

庭闱甘菽水，魏阙望瑶琼。应答诗惭拙，犹能慰别情。
故园多海棠其一树大数十围树顶一枝如雪白因赋
吴景奎（元代）

太真酒酣睡未足，深宫已纵衔花鹿。翠华一夜拂峨嵋，风尘澒洞黄金屋。

马嵬香土埋婵娟，冶容悔与春争妍。似闻天王狩太白，雪魄幻作花中仙。

澹妆独立东风里，冷笑漫山旧桃李。芳心恨不聘梅花，雨中有泪如铅水。

蜀山紫锦同本根，得如梨雪聊相温。凝脂酝藉初出浴，玉凫波暖春粼粼。

瑶台月下相逢处，翠袖冰姿生媚妩。更烧银烛醉中看，髣髴《霓裳羽衣》舞。
柏悦堂 其一
刘攽（宋代）

往说齐侯寝，此堂申甫馀。千龄长秀耸，众木既消除。

杖履每多兴，冰霜深自如。凉风破蒸暑，真赏复谁须。
寄家弟丽七魏
张晋（清代）

人生重离别，骨肉情愈殷。读《诗》至《棠棣》，慨然伤我神。

言念罔极恩，与子犹一身。百年驹过隙，倏忽随飞尘。

日日共言笑，已觉无几春。何况常分飞，有类行路人。

悠悠大河水，欲渡苦无津。惟余两行泪，因风寄卯君。
山窗杂诗 其一
李叔与（宋代）

柳花收絮麦收芒，安石榴开日渐长。窗下小儒无一事，自携新水活菖阳。
偈颂一百零四首
释绍昙（宋代）

乾非上，坤非下。
一画先天，包含八卦。
推穷爻象，凶吉不分，
说尽系辞，疑难未解。
吉凶分，疑难解。
阿魏无真，水银无假。
送程寺丞知和州
项安世（宋代）

名为淮郡实江城，采石江心郡吏迎。
一苇横通秋浦近，双旌何吏昼衣行。
承平豫事疑生事，缓急图成岂解成。
我有{内双豚去月外囗}风桑土句，聊当束帛赠先生。
暂住新市行次谢村二首
张镃（宋代）

笼丛灌木绕低田，一雨催鸣尔许蝉。
平日诗怀何处吐，今年秋色此行先。
题许倅浮香亭二绝
吴芾（宋代）

一新栏槛水中央，更植疏梅向水傍。
只恐花繁亭太小，黄昏无处著清香。
祝英台近·窄轻衫
刘过（宋代）

窄轻衫，联宝辔，花里控金勒。有底风光，都在画阑侧。日迟春暖融融，杏红深处，为花醉，一鞭春色。对娇质。为我歌捧瑶觞，欢歌动阡陌。□似多情，飞上鬓云碧。晚来约住青骢，蹋花归去，乱红碎、一庭风月。
送淮南省掾王安中北上安中曾为今上说书秀才
成廷圭（元代）

说书妙选近丹墀，名姓曾为帝所知。主父徒嗟相见晚，长卿毋谓不同时。

淮南曹事称仁恕，邺下民谣纪去思。自古长才须大用，诸公久待凤凰池。
有怀新筠州扬秘监寄赠八绝兼桂隐茶
张镃（宋代）

茗芽封去且随书，林下多惭好物无。
鼻孔撩天犹得在，却须持赠竹香炉。
和张可投诗十首
王洋（宋代）

老觉浮云念不萌，君才岂合后诸生。
从教罪我春秋法，不受诗人月理评。
和比玉赋游鱼啖花影
程嘉燧（明代）

无数轻鲦莲叶东，泳芳吹沫竞浮空。
疑追戏蝶来天上，误饵游丝没镜中。
点额冷光如吸露，濯鳞香阵微飧风。
相忘乐事江湖外，捉影还看嚼蜡同。
王中甫学士挽辞
王安石（宋代）

同学金陵最少年，奏书曾用牍三千。
盛名非复居人後，壮岁如何弃我先。
种橘园林无旧业，采苹洲渚有新篇。
蒜山东路春风绿，埋没谁知太守阡。
月夜与陈行父杨公济吴常甫出诣蔡子难
强至（宋代）

月色无云喜共看，葛衣藜杖到君边。
宦游易作浮云散，人事难君好月圆。
菊露凄清吟可老，竹风幽洒坐疑仙。
明年席上天南北，合破高斋此夜眠。
送杨仲宜归闽中二首 其一
王汝玉（明代）

一门推二妙，兰玉喜同荣。之子旋归日，难兄眷恋情。

皇都半秋候，乡路几时程。应有重来约，春风花萼生。
陈君学正草堂成提点大夫梅十五丈有诗且蒙借示见邀同作谨次原韵因以叙怀
程俱（宋代）

行藏固殊涂，臭味非一族。或峨冠攫金，或被褐怀玉。

持身凛冰渊，或洞洞属属。和光略畦町，或落落碌碌。

或来仪帝庭，或去隐王屋。堆豗肉生髀，驰骛趼重足。

或委馀膏粱，或不厌杞菊。或翚飞千柱，采错煖金绿。

或蜗盘四壁，分光待邻烛。要之皆幻寄，眇矣太仓粟。

明冥默乘除，塞马更祸福。陈公作茅斋，足以媚幽独。

苟全真易成，知足定不辱。有门昼常关，何必在岩谷。

向来万金堂，奔走九州牧。一朝巢自焚，始悔突不曲。

何如东郭舍，椽柱随把束。翛然已忘世，肯叹硕人轴。

我今客吴门，饥卧谢仆仆。年来寄蓬茨，慕此高让俗。

室中了无藏，鼠窃屡驱逐。衰怀百念冷，对境无可欲。

穷通如四序，损益正三复。衡门可栖迟，薄酒等醽醁。

吾闻老聃言，为腹不为目。
神女祠
许浑（唐代）

停车祀圣女，凉叶下阴风。龙气石床湿，鸟声山庙空。
长眉留桂绿，丹脸寄莲红。莫学阳台畔，朝云暮雨中。
恭纪圣恩春日同游并颁赐殊品 其六
方献夫（明代）

献诗重上翠芬亭，拂拂花香袭御屏。更喜绕栏观芍药，始知仙境在皇扃。
客游华亭访卫山斋
任士林（元代）

东浙青山少，西湖白发新。渐多江海伴，更卜水云邻。

杨柳初笼雨，蒹葭欲剩春。不愁成汗漫，天地有閒身。
偶作
项安世（宋代）

草枯叶落四山童，万里长天一目空。数点寒梢著红蕊，人间惊喜见春风。
送刘鍊师还龙虎兼简祝洞天周白士
袁华（明代）

海上东还独杖藜，柳花飞雪乱莺啼。琅函宝箓皇人笔，玉检丹经外史题。

圣井山开龙起蛰，璚林台迥凤来栖。洞天白士今何许，犹忆西湖手共携。
青县夜泊
宋铣（清代）

六日周行才两程，孤帆落处傍荒城。颠风吹浪晚更急，密雨打荒灯半明。

大芋高荷忆萧瑟，乱蛩衰草伴凄清。秋深尚欠持螯约，惆怅寒蒲郭索声。
久雨
殷尧藩（唐代）

云影蔽遥空，无端淡复浓。两旬绵密雨，二月似深冬。

诗酒从教数，帘帏一任重。孰知春有地，微露小桃红。
送徐陵如朱尔凝北上 其五
李流芳（明代）

二月风光在柳条，高梁流水石栏桥。杏园宴罢春游遍，叱拨银鞍一路骄。
平黎锡宴
李乔木（宋代）

圣主当年重武文，柳营韬略孰同群。
名播中外扬三殿，威遏鲸同震六军。
宴锡九重恩浩荡，醉酣三爵坐氤氲。
何人缓带当樽俎，彝鼎重看勒巨勋。
和盛中叔侍郎斋宿唱酬
韦骧（宋代）

谁谓南宫夜直频，宿斋清集迥难亲。翼朝唯幸窥新什，三纪尤欣叙古人。

共庆球琳已华国，独惭樗散谩先春。更将鄙句追诗战，盖耻韬弓托负薪。
四皓二首
王安石（宋代）

秦敺九州逃，知力起经纶。
重利诱众策，颇知聚秦民。
颓然此四老，上友千载魂。
采芝商山中，一视汉与秦。
灵珠在泥沙，光景不可昏。
道德虽避世，余风回至尊。
嫡孽一朝正，留侯果如言。
出处但有礼，废兴岂所存。
张泌东游
杨亿（宋代）

玉籍参差未策名，东游聊得拂尘缨。
长亭酒尽骊歌阕，下榻波狂鹢棹轻。
泽国鱠鲈悬梦想，戟门罗雀断逢迎。
秋期莫到槐花老，待聪新文掷地声。
清明山游
毕海珖（清代）

路折村桥一径赊，绿杨轻飏酒帘斜。暖风细雨催寒食，开遍青山郁李花。
次李司直韵二首
裘万顷（宋代）

老来方欲卧林泉，一蹑红尘只自怜。
已与山灵有成说，秋风归骑急加鞭。
游鸡鸣寺感述
林庭桂（明代）

丹飞翠耸势盘旋，别是人间一洞天。春屐印乾苔砌雨，晓钟撞洞树林烟。

支龙突地成雄镇，梁燕争泥挠定禅。莫上层台最高处，六朝遗事草芊芊。
夜望单飞雁诗
萧纲（南北朝）

天霜河白夜星稀，一雁声嘶何处归。
早知半路应相失，不如从来本独飞。
石竺山二十咏
刘克庄（宋代）

狼来咋吾羊，猩来窃吾酒。
汝为百兽王，不闻一声吼。
静院
陆游（宋代）

静院房栊雨送凉，熏笼衣帻润生香。
小屏风叠图遥碧，古锦囊书榻硬黄。
已占江湖宽处老，绝知日月静中长。
敲门无客妨人睡，更觉余年乐未央。
金刚随机无尽颂·福智无比分第二十四
释印肃（宋代）

天际月轮圆，澄澄湛觉源。
无风休觅浪，说甚老婆禅。
思义吟
邵雍（宋代）

小人固无知，唯以利为视。
君子固不欺，见得还思义。
思义不愿死，见利或忘生。
二者之所起，平之与不平。
送卫真宰晏寺丞罢长安
梅尧臣（宋代）

舍琴辞苦县，解剑入函关。
鹊报远人至，马冲春雨还。
荒榛郊北囿，葱翠国南山。
归见萧何政，条令旧镐间。
尉治吏隐亭二首
傅察（宋代）

一番新雨洗华亭，四面晴天倚翠屏。
并秀采莲舒嫩脸，孤飞白鹭带残星。
披襟骤觉登仙乐，倚槛犹疑倒影青。
横笛晚来声更好，龙吟泓下亦时听。
次韵赵承之殿撰二首 其二
饶节（宋代）

晚辞富贵功名士，竟作东西南北人。早岁衣冠如昨梦，平生笔墨累闲身。

时情尺水翻千丈，世故秋毫寓一尘。自有使君天上士，新诗挥扫唤人频。
临江仙
刘一止（宋代）

台上风光浓欲滴，傍阑芳桂阴成。乱山相对长官青。琢诗能句好，举酒见心倾。

团扇不应秋后弃，几年仁惠风行。渭城柳色若为情。一尊松竹底，三唱和秋声。
经春久雨未尝寻芳舟次黎驿始见桃李红白成阵
强至（宋代）

春风不散三冬雪，暖日犹明五月霞。
病眼漫开常见雨，客颜新破始逢花。
故园何在情还剧，旧驿空存使转赊。
白白朱朱今颇验，退之诗句亦天葩。
句
赵世昌（宋代）

一条横载红尘断，几曲遥通紫禁深。
晚春道中四首 其一
陈棣（宋代）

簿书丛里掣归身，万树毵毵浅绿匀。试向小园寻落蕊，慇勤拂拭觅馀春。
读史
罗公升（宋代）

德光起龙沙，忽拔汴水帜。
赭袍拜千官，始识皇帝贵。
饮冰一何愚，剖腹有余秽。
可怜无知石，犹纪会同岁。
和言字韵
文天祥（宋代）

悠悠天地阔，世事与谁论。
清夜为挥涕，白云空断魂。
死生苏子节，贵贱翟公门。
前辈如瓶戒，无言胜有言。
九咏 其三
徐汉苍（清代）

天香散幽室，兰蕙迎春开。虽处尘嚣中，何异隐蒿莱。

百忧萃一身，抚景空迟徊。雕栏蓄异卉，风雨为之摧。

良玉荐清庙，野烬吹为灰。枚叔歌《七发》，杜陵伤《八哀》。

青丘何累累，白骨生莓苔。
试陈瞻 其九
李之仪（宋代）

十年不去有如何，得少何须较失多。大是驹奴必千里，功名他日莫渠魔。
中峰
林逋（宋代）

中峰一径分，盘折上幽云。
夕照前村见，秋涛隔岭闻。
长松含古翠，衰药动微薰。
自爱苏门啸，怀贤思不群。
送陈宗谕进叔晋接赴庆元添卒及乃弟泰来四首
王迈（宋代）

谩说题舆乐，谁知忧国心。
城狐方伺隙，边马已如林。
去上缇屏最，行陈丹扆箴。
脂韦何足算，百炼是精金。
新罗岩
陈舜俞（宋代）

万叠青山与世违，一岩云物倚天危。
僧开峭石难行路，猿叫枯松最上枝。
药鼎施人寒种火，菜畦行虎宿无篱。
此中别有忘年事，扰扰红尘死不知。
跋曾玉堂训子十诗
李曾伯（宋代）

玉堂义方训十字，衍而六百十六言。
一门翁季自师友，尽出学问之根源。
彼援遗书诫敦严，暨昶以义名沉浑。
争如此作旨哉味，足使闻者推而尊。
虽然丙善友之义，仕教之忠古皆尔。
读其诗可知其人，非是父不生是子。
书绅我亦且服膺，过庭夫岂弗由礼。
触屏教诌势利徒，得不为之望风愧。
题肤功雅奏图
吕飞熊（明代）

仙人窟宅自罗浮，人世还推第一流。天上星辰供指顾，古来名物备兼收。

腾骧早具吞胡气，慷慨曾抒定国谋。辽海风清归胜算，塞垣氛净识先筹。

雕戈远振徽猷盛，布帽旋膺宠眷优。幕府几年看赐剑，枫宸今日近垂旒。

主张文运称司命，给引冠裳过蹇脩。驽质独惭难御李，鲰生无计效依刘。

北门锁钥应重寄，高阁麒麟定许酬。计日升平知不爽，多君全慰旰宵忧。
阮郎归
宋德广（宋代）

好风吹月过楼西。楼前人影稀。杜鹃啼断绿杨枝。行人知不知。

红叶字，断肠诗。从今懒再题。後园零淡胭脂。似君初去时。
七月四夜雨过差凉閒坐和徐子融晦日所寄四绝 其四
陈文蔚（宋代）

此理分明见各偏，何时讲习到同然。寄书好与随庵道，千里元来共一天。
和李十二舍人冬至日
姚合（唐代）

献寿人皆庆，南山复北堂。
从今千万日，此日又初长。
自杨梅坞循九溪十八涧至理安寺
金志章（清代）

青松影里寻山寺，黄叶堆中踏涧泉。行过乱峰溪又转，一声疏磬到门前。
望夫山
陈造（宋代）

亭亭碧山椒，依约凝黛立。
何年荡子妇，登此望行役。
君行断音信，妾恨无终极。
坚城不磨灭，化作山上石。
烟悲复云惨，仿佛见精魄。
野花徒自好，江月为谁白。
亦知江南与江北，红楼无处无倾国。
妾身为石良不惜，君心为石那可得。
清平乐
顾阿瑛（元代）

凤箫声度。十二瑶台暮。开遍琼花千万树。才入谢家诗句。

仙人酌我流霞。梦中知在谁家。酒醒休扶上马，为君一洗筝琶。
陈莹中居合浦余在湘山三首寄之 其二
释德洪（宋代）

海门何啻千里，行人替我生愁。远尔妄生分别，阎浮等是一沤。
句 其六
陈尧佐（宋代）

供帐开天苑，传呼度国门。
叶叔羽集同年九人於樱桃园，钱袭明、何同叔
杨万里（宋代）

天门金牓出槐宸，四海同年骨囱亲。
走马看花才几日，晓星残月半无人。
谈间平叔元如玉，句里司勋别有春。
欲把清新比梅雪，却愁梅雪未清新。
吴民叶韶荪
海瑞（明代）

闻说童谣有海龙，公来胼胝浚吴淞。孤忠独断群情靡，一凿能令万派从。

星殒海天光耿耿，月沉秋水色溶溶。应知仙梦游江上，千古烟寒锁曙钟。
和运司园亭·小亭
孙甫（宋代）

萧森玉谿南，小亭屹相向。
使华双轺车，禅境二方丈。
固将物理齐，室隘志自广。
松竹周四檐，足以备幽赏。
世情
释文珦（宋代）

世情多反覆，衰荣难预卜。
本是昔时笑，翻成今日哭。
故乡无旧业，客身同草木。
纷纷轻薄儿，谁能顾幽独。
虽无禄资身，喜有山在目。
得失何足论，长歌倚修竹。
村舍杂兴
陆游（宋代）

游宦风波恶，还家日月长。
厌烦思病忘，避俗欲阳狂。
绝意功名会，收身翰墨场。
著书吾岂敢，尚可述农桑。
寄题庐陵董氏桂林书斋
梅尧臣（宋代）

山东桑柘多，江南松桂茂。
种桑事春蚕，栽桂事华构。
尝闻云盖下，聚书为大富。
往往见子孙，缘天掇星宿。
掇星星若珠，光彩出屋漏。
秋收万种田，作酒日为寿。
亦有千里归，锦衣行白昼。
寒山寺
吴觐（清代）

瑟瑟吴江正落枫，碧山古寺独携筇。寒空鸟下岩边塔，残照僧归径外松。

虚寂高斋无俗韵，风狂弥勒有遗踪。扁舟却趁寒潮去，梦里应闻夜半钟。
寿杨龢父
真德秀（宋代）

寿日将何劝寿卮，不妨拈出去年诗。
大生皆自微阳起，百善端从一念基。
身欲宁时须主静，几才动处要先知。
老来自笑无新句，那得仙翁一解颐。
同工部李侍郎適访司马子微
沈佺期（唐代）

紫微降天仙，丹地投云藻。上言华顶事，中问长生道。

华顶居最高，大壑朝阳早。长生术何妙，童颜后天老。

清晨朝凤京，静夜思鸿宝。凭崖饮蕙气，过涧摘灵草。

人非冢已荒，海变田应燥。昔尝游此郡，三霜弄溟岛。

绪言霞上开，机事尘外扫。顷来迫世务，清旷未云保。

崎岖待漏恩，怵惕司言造。轩皇重斋拜，汉武爱祈祷。

顺风怀崆峒，承露在丰镐。泠然委轻驭，复得散幽抱。

柱下留伯阳，储闱登四皓。闻有参同契，何时一探讨。
新雁
武衍（宋代）

塞月程程远，星河字字疎。
不眠沙外不，恐湿足间书。
倦翮支风去，悲声落枕初。
秋清人易感，政自不关渠。
采莲曲
李龏（金朝）

西风引袂凉云起，鸳桨扶船浮绿水。露沁花脂茜粉香，满柄蜂芒刺葱指。

红绡半妥金钏明，堤上玉郎窥唱声。湘中暮雨欢期失，各自东西空目成。

船荡波心烟漠漠，归路花从唱边落。绿艳红妖江水深，水底灵均应不觉。
江城子（大雪与客登极目亭）
叶梦得（宋代）

翩跹飞舞半空来。晓风催。巧萦回。野旷天遥，回望兴悠哉。欲问玉京知远近，试携手，上高台。

云涛无际卷崔嵬。敛浮埃。照琼瑰。点缀林花，真个是多才。说与化工留妙手，休尽放，一时开。
高宗祀明堂前朝享太庙二十一首
真宗（宋代）

疏幂三举，诚意一纯。
孰陪予祀，公族振振。
明灵来娭，乐舞具陈。
奉神所佑，昭孝息民。
崇法寺
韩缜（宋代）

外闻云际山，中有古招提。
新秋喜远览，锐意穷攀跻。
出郭值微喜，凉风晓萋萋。
陂陀越大岭，沙路净无泥。
野活稻田秀，耒耜洞沟畦。
登岑复入谷，渐过西山西。
举首望华屋，双岸郁相携。
虚桥烟霭，峻卷闼排虹霓。
下马踏危级，褰裳涉修梯。
超然层阁外，仰视穷苍低。
俯眺亦人有，森森乔木齐。
喧嚣从吏语，嘲唽惊禽啼。
既饭复搜讨，林间得幽蹊。
岩阿访灵迹，大士常高棲。
古殿蚀苔鲜，丹青暗尘{翳羽换土}。
俯身践危蹬，侧足缘深溪。
老树阴潭黑，风修乱蝉嘶。
悬泉洗阴壁，莹色如玻瓈。
佳观诚可恋，迟留惧颠挤。
扪萝出天险，始免魂神睽。
缓步凌巀嵲，双旌随杖藜。
回瞻花喜地，已被烟云迷。
顿辔下平陆，晴川留马蹄。
新篁映碧宇，野寺临长堤。
乘倦驻归策，荒园步柔荑。
婆娑两高树，磊落垂红离。
汲井漱甘液，拂尘观旧题。
出门尚斜日，隐隐闻城鼙。
胜概亦陈迹，茫然失端倪。
为诗记仿佛，吾友无诃诋。
南歌子（熟水）
史浩（宋代）

藻涧蟾光动，松风蟹眼鸣。浓熏沈麝入金瓶。泻出温温一盏、涤烦膺。

爽继云龙饼，香无芝术名。主人襟韵有余清。不向今宵忘了、淡交情。
登惠山作 其二
赵崧（清代）

九曲亭边水，游鳞荇藻齐。品题传陆羽，呜咽出梁溪。

钟梵云中合，神仙洞府迷。游人乐忘返，塔影下山西。
枕上二绝效杨廷秀
范成大（宋代）

藤枕频移触画屏，无憀滋味厌残更。
寒鸡且道贪眠著，窗纸如何不肯明。
满江红 题安苍崖行乐图
顾贞观（清代）

一拂翛然，差堪伴，凌云逸翮。听涧音，涔涔幽泻，俗尘都息。

晏坐聊为风月主，纵游时作湖山客。裛清晖，何事转沉吟，追畴昔。

争染翰，西林席。看睹墅，南林屐。数君家胜赏，会应重得。

须信人生行乐耳，残年暮景宜珍惜。共苍崖，更结岁寒交，松千尺。
次韵酬张仲思高邮见寄二首 其二
张镃（宋代）

便欲相寻去，山光看水光。野航因挟策，春韭自炊粱。

踽踽吾才短，翩翩子意长。文翁他日誉，不但劝农桑。
次韵集津兄怀嵩少示王立之
晃冲之（宋代）

早闻三十六峰前，愿寄茅茨一涧边。
谷转马蹄山缭绕，岩开虎口树婵娟。
阳坡日暖宜瓜地，阴岭天寒熟芋田。
便好与公相隐去，不宜相对尚茫然。
三月三日
白居易（唐代）

暮春风景初三日，流世光阴半百年。

欲作闲游无好伴，半江惆怅却回船。
翠楼吟 丙辰二月花朝适逢春分社日词以记之
杨芳灿（清代）

春色平分，花期刚到，又逢箫鼓村社。韶光看总好，问何处、最宜閒写。

少年游冶。记斗草池塘，簸钱亭榭。弹指乍。前尘如梦，旧欢都谢。

牵惹。万缕閒愁，待双燕归来，诉他情话。花梢寒料峭，犹未放、一枝红亚。

春魂欲化。渐苔发风梳，柳眉烟画。酣清夜。且倾佳酿，月波同泻。
舟中即事
叶茵（宋代）

一岸茭芦何处村，小舟荡漾日黄昏。
栖鸦散乱风惊柳，渔火清荧人倚门。
钱长白李左丞
王义山（宋代）

徃来不特地之灵，西有长庚一点星。
九路大开行省府，几人争看小朝廷。
只消余力镇衡岳，许大先声到洞庭。
净洗甲兵从此去，烦公更为挽沧溟。
小重山（吴松浮天阁送别）
蔡伸（宋代）

楼外江山展翠屏。沈沈虹影畔，彩舟横。一尊别酒为君倾。留不彩，风色太无情。

斜日半山明。画栏重倚处，独销凝。片帆回首在青冥。人不见，千里暮云平。
句
李建中（宋代）

频年水国饫鲑鱼。
送袁志行户曹
黄裳（宋代）

十年场屋费才华，谩有诗名子可嗟。未入儒林升俊造，且行春可到天家。

远乘泽国三秋月，高跨天河八月槎。道阻且长瞻不及，空吟霜露满蒹葭。
酬谢谦西所寄
张埴（宋代）

老农群儿去聚沙，不知桃子结西华。
归来乡井半鬼录，依旧湖西一会家。
白盖年深蜗浼浼，绿阴人静鹊槎槎。
江流依旧皆明德，解见南涯媒北涯。
军中五日
邹贻诗（清代）

蛮方五月瘴烟轻，佳节愁闻战鼓声。蒲酒新颁神策府，纻衣先赐汉家营。

曾言綵缕能长命，岂有灵符可避兵。乡俗不殊风景异，夕阳影里闭孤城。
湘中怀古
戴叔伦（唐代）

昔人从逝水，有客吊秋风。何意千年隔，论心一日同。

楚亭方作乱，汉律正酬功。倏忽桑田变，谗言亦已空。
有感
赵录缜（清代）

皎皎旧时月，照我前庭除。天地同一色，悲欢境各殊。

忆昔兄妹四，谈笑共宴居。此景不易得，思之竟何如。

两兄宦京国，秋风思莼鲈。仲兄成永诀，忽忽七载馀。

死别求梦寐，生离凭雁鱼。百感填膺满，拈毫苦难书。

伤哉闺中子，日与愁病俱。耿耿不能寝，风露沾衣裾。
临江仙·试问梅花何处好
张孝祥（宋代）

试问梅花何处好，与君藉草携壶。西园清夜片尘无。一天云破碎，两树玉扶疏。
谁擫昭华吹古调，散花便满衣裾。只疑幽梦在清都。星稀河影转，霜重月华孤。
西庙古桧和卞南仲韵
仇远（元代）

奇木有古意，爱古人亦奇。
嘉禾老君观，毗陵烈帝祠。
二桧栋梁物，俱逐劫火移。
朅来溧城西，见此铁石姿。
灵狸肯荐骨，死豹仍留皮。
拿空有爪龙，踞地无角螭。
三株两失叶，檐溜伤南枝。
僵立万雪霜，坐更几邻仪。
我将护赤栏，甃以苍石墀。
深根直不朽，雅操坚自持。
栋梁与薪槱，待用各有时。
罔俾孤山树，专美坡仙诗。
与郭寿翁俱客钱塘寿翁归吉州追饯至龙山白塔
王铚（宋代）

江边孤寺旧曾经，重枉骊驹当短亭。
落日催人心去住，东风回首泪飘零。
魂归但觉枫林黑，书就终期汗简青。
归隐我无冲凌晨气，相思时望少微星。
对雪
裴说（唐代）

大片向空舞，出门肌骨寒。路岐平即易，沟壑满应难。

兔穴归时失，禽枝宿处干。豪家宁肯厌，五月画图看。
涂中杂兴
李洪（宋代）

很石惊涛枕席喧，长江蛟鳄屡垂涎。
早知行路难如此，何似修涂稳著鞭。
夜坐即事
胡仲参（宋代）

午夜空庭寂，心闲坐亦忘。
竹间风动静，云里月行藏。
惊鹊出幽树，寒螀语废廊。
瓯茶聊当酒，清气入诗肠。
送僧归天宁万年禅院
孙旦（宋代）

诏到禅关日，愿言高古今。几生传佛法，方得契君心。

结坐观宗社，恩容返道林。立身名了也，何处更追寻。
初渡江诗
虞世基（隋代）

敛策暂回首，掩涕望江滨。无复东南气，空随西北云。
题查山林氏
范成大（宋代）

户庭清深宅翠微，雪如佳壁唤题诗。
烟梢矗矗青围屋，露叶鲜鲜绿满篱。
宿雨一春才泛鸭，新芜几日已藏碑。
山僧见客如枯木，疑是懒残南岳师。
赠友五首
白居易（唐代）

一年十二月，每月有常令。君出臣奉行，谓之握金镜。

由兹六气顺，以遂万物性。时令一反常，生灵受其病。

周汉德下衰，王风始不竞。又从斩晁错，诸侯益强盛。

百里不同禁，四时自为政。盛夏兴土功，方春剿人命。

谁能救其失，待君佐邦柄。峨峨象魏门，悬法彝伦正。

银生楚山曲，金生鄱溪滨。南人弃农业，求之多苦辛。

披砂复凿石，矻矻无冬春。手足尽皴胝，爱利不爱身。

畬田既慵斫，稻田亦懒耘。相携作游手，皆道求金银。

毕竟金与银，何殊泥与尘。且非衣食物，不济饥寒人。

弃本以趋末，日富而岁贫。所以先圣王，弃藏不为珍。

谁能反古风，待君秉国钧。捐金复抵璧，勿使劳生民。

私家无钱炉，平地无铜山。胡为秋夏税，岁岁输铜钱。

钱力日已重，农力日已殚。贱粜粟与麦，贱贸丝与绵。

岁暮衣食尽，焉得无饥寒。吾闻国之初，有制垂不刊。

庸必算丁口，租必计桑田。不求土所无，不强人所难。

量入以为出，上足下亦安。兵兴一变法，兵息遂不还。

使我农桑人，憔悴畎亩间。谁能革此弊，待君秉利权。

复彼租庸法，令如贞观年。

京师四方则，王化之本根。长吏久于政，然后风教敦。

如何尹京者，迁次不逡巡。请君屈指数，十年十五人。

科条日相矫，吏力亦已勤。宽猛政不一，民心安得淳。

九州雍为首，群牧之所遵。天下率如此，何以安吾民。

谁能变此法，待君赞弥纶。慎择循良吏，令其长子孙。

三十男有室，二十女有归。近代多离乱，婚姻多过期。

嫁娶既不早，生育常苦迟。儿女未成人，父母已衰羸。

凡人贵达日，多在长大时。欲报亲不待，孝心无所施。

哀哉三牲养，少得及庭闱。惜哉万钟粟，多用饱妻儿。

谁能正婚礼，待君张国维。庶使孝子心，皆无风树悲。
泛江偶成
张耒（宋代）

扁舟漾寒水，暂使客心清。
天与秋阴合，江连野色平。
洪波回赤壁，苍野带孤城。
更想孙郎战，临风动壮情。
李公择尚书见示出郊奉雩祀马上口占七言四韵
苏颂（宋代）

雩郊几夕见龙星，盛乐初谐六变声。
荐币礼同匏爵重，洁牲人比玉壶清。
幕中闳辨通宵接，马上新诗顷刻成。
精意预期甘泽应，随轩飞入凤凰城。
绝句
朱敦儒（宋代）

青罗包髻白行缠，不是凡人不是仙。家在洛阳城里住，卧吹铜笛过伊川。
疏影 题陈叔通百梅书屋图
朱祖谋（清代）

南枝旧约，惬素心得似，何逊东阁。彩笔禅仙，玉貌臞仙，天涯已忍沦落。

劫灰一度春消息，省缟袂、丰姿如昨。尽海桑、著意迁流，不改绿华红萼。

遥忆前芳晚晼，故园伫翠羽，初别黄鹤。泛雪重湖，锄月空山，底事烟霞孤却。

溪藤百幅恁珍重，问冷艳、幽香谁托。待料量、物外琴书，占取幼舆丘壑。
次韵答叶学古
晁补之（宋代）

昔我游武林，值子长江头。
我时方南辕，子亦将西舟。
相见两大笑，典衣上高楼。
楼高不知暑，五月凝清秋。
环观四山明，俯视万井稠。
喧喧市中人，日暮歌吹浮。
忘形与子饮，一醉余无谋。
湖上荷花生，黄鹂飞柳洲。
翻然摇两桨，下上逐轻鸥。
不觉脱尘世，自谓逍遥游。
晚访城隅寺，竹林森如帱。
斫薪煮山茗，萧洒破百忧。
脚懒厌廛阓，五日成淹留。
肃肃太史家，门阑闲且幽。
荒亭荫疏桐，雀斗闻啾啁。
其人绝世贤，揶揄困时流。
唯我与吾子，大轴更往投。
幸闻一诺荣，不受万户侯。
谁言王母桃，方朔不得偷。
未几子告别，西宾帝王州。
吴船风雨夜，送子不胜愁。
八月子献书，高谈夏商周。
惜哉天下马，骊牡烦推求。
我滥乡老荐，麻衣望前旒。
愧非鸣凤祥，斥去还林丘。
三月我度江，子行穷海陬。
相望遂乖隔，慨叹不自休。
逆旅善辱人，虚激韩娥讴。
操瑟立齐门，乃反怨不收。
嗟哉子与我，不幸斯人俦。
有客道闽吴，书诗眷绸缪。
开缄恍自失，但觉胆气遒。
有如饮贪泉，海货溢两眸。
子诗益加富，我句犹能裒。
春禽与秋虫，引腹聊相酬。
宜春九咏 其七 春鸟
邓云霄（明代）

却厌时禽太有情，名园处处变春声。纵饶黄口能调哢，须识东风解长成。

啼月暗催千户晓，呼烟遥报六街晴。寄言挟弹闲游子，好袖双柑去听莺。
恭进理宗皇帝挽词
马廷鸾（宋代）

天保惟勤政，春秋有复雠。
园陵初谒汉，境土合归周。
连海沧波静，长江兵祲收。
庚申重立极，功与建降侔。
和李雁湖晚春即事八首
吴泳（宋代）

琴书澹泊古羲轩，花木幽閒汉绮园。
碧落青嵩无用买，湖光一曲道真浑。
泛舟秦溪游兴善寺
张鸣珂（清代）

叩舷恣幽讨，性僻耽林泉。晴旭丽朝采，暖破梅花妍。

低篷何所丽，溪路相洄沿。云木乱无次，隐有疏钟传。

来依妙香窟，冷赏咨秋烟。颇爱胜公书，腕力追平原。

仿佛仙坛记，留证金石缘。苍松起幽籁，风动鸣孤弦。

亭亭影交翳，浩气流眉间。
西湖
文同（宋代）

丞相淹回地，光容满落晖。
池塘存旧梦，城郭叹前非。
烟霭阴晴出，凫鸥远近归。
松风殊有意，犹欲下金徽。
八十三吟
陆游（宋代）

石帆山下白头人，八十三回见早春。
自爱安闲忘寂寞，天将强健报清贫。
枯桐已爨宁求识？弊帚当捐却自珍。
桑苎家风君勿笑，它年犹得作茶神。
和巧松
赵希逢（宋代）

肯将生意待春回，尺寸灵根破雪栽。
爱护成阴十年后，漫山彷佛鲁祖来。
立春 其一
李石（宋代）

群儿綵胜竞芳菲，我向新年补旧衣。五十九年蘧伯玉，不知谁是更谁非。
陈茂才瀚归自闽军以中和诗草见示适闻和议已成感而赋此并题其集
邓辅纶（清代）

陈君夙以能诗名，鹤立黉舍声铮铮。我来讲肆君已去，倾耳不得闻韶韺。

今君忽归自闽海，使我倒屣欢相迎。囊中新诗有乐府，上排籍建摩长庚。

似闻昨者参大幕，壮心时慕终军缨。谁弃鸡笼授敌地，澎湖失险畴能争。

王师渡台未及半，舟楫横啮蛟涎腥。谅山宣光虽再捷，班师旋诏宜休兵。

和戎卒用魏绛策，横海徒列龙骧营。近报文襄又星陨，犹传内苑疏昆明。

微臣却忧征戍废，西鄙还虞唇辅倾。愿君陈诗补小雅，毋但角句誇长诚。

吁彼犬羊固叵测，得不深计防渝平。鸣呼得不深计防渝平。
哭宣教郎赵壘之
张孝伯（宋代）

长江天险失，铁骑逼金陵。
拒敌无留守，捐躯有县丞。
戈挥天日皎，血洒阵云腾。
蒋尉英灵在，千秋配食能。
水调歌头（雨花台）
韩元吉（宋代）

泽国又秋晚，天际有飞鸿。中原何在，极目千里暮云重。今古长干桥下，遗恨都随流水，西去几时东。斜日动歌管，萸菊舞西风。

江南岸，淮南渡，草连空。石城潮落、寂寞烟树锁离宫。且斗尊前酒美，莫问楼头佳丽，往事有无中。却笑东山老，拥鼻与谁同。
别灵耀寺同舍
韩淲（宋代）

分明共学要工夫，欲话离情一句无。肯把闲愁消日月，从教身世老江湖。

晴云野岫明霜树，寒日平川湿露芜。去去杜门思益友，只今搔首更踟蹰。
分韵得眠意二字赋醉石简寂各一篇呈同游诸兄 其一 醉石
朱熹（宋代）

驱车何所适，往至秋云边。企彼涧中石，举觞酹飞泉。

怀哉千载涧，矫首辞世喧。凄凉义熙后，日醉向此眠。

仰视但青冥，俯听惊潺湲。起坐三太息，涕泗如奔川。

神驰北阙阴，思属东海壖。丹衷竟莫展，素节空复全。

低徊万古情，恻怆颜公篇。为君结茅屋，岁暮当来还。
得七峰符卿书并示往岁见忆之作叙感二首 其一
尹台（明代）

四海论交壮齿前，多君高谊薄云天。莺花春寺移尊日，鼓角秋云请剑年。

往事伤心怜白发，清词寄愤感朱弦。棠溪近岁传双鲤，未报琼瑶思屡悬。
赋四相诗。门下侍郎平章事王缙
皇甫澈（唐代）

舟楫济巨川，山河资秀气。服膺究儒业，屈指取高位。

北征戮骄悍，东守辑携贰。论道致巍巍，持衡无事事。

知己不易遇，宰相固有器。瞻事华壁中，来者谁其嗣。
酒泉子（十之九）
潘阆（宋代）

长忆龙山，日月宫中谁得到。宫中旦暮听潮声。台殿竹风清。

门前岁岁生灵草。人采食之多不老。别来已白数茎头，早晚却重游。
闲居杂兴
顾逢（宋代）

萧然一弊庐，门巷似樵渔。
鸡犬情相得，山林乐有余。
霜浓黄木叶，雨过绿园蔬。
独坐寒窗下，时看未见书。
西江月（小鹿鸣）
王千秋（宋代）

四俊乡书荐鹗，一夔漕府登贤。明年春晚柳如烟。看取胪传金殿。

册府牙签昼阅，词垣紫诰宵传。青楼买酒定无缘。且放金杯潋滟。
感皇恩（无害弟生朝作）
李流谦（宋代）

万绿压庭柯，雨晴烟润。三尺金猊麝微喷。百花香暖，酿作九霞仙酝。祝君如此酒，年年饮。

插额汉貂，垂腰苏印。趁取如今未华鬓。三茅兄弟，总有丹台名姓。蟠桃熟也未，教人问。
减字木兰花·西山岩桂
周紫芝（宋代）

西山岩桂。常恨香闻烟雨外。何似君家。戏彩堂前早试花。黄金千粟。风撼芳条香馥馥。一剪无多。桃李漫山奈俗何。
葛井仙踪
蒋晋（宋代）

谁凿云根清气泄，混混源泉流不竭。
味极太古比龙涎，饮之令人骨清彻。
父老为云有葛仙，丹成此地经多年。
寂寞烟霞洞云静，惟留斯迹令人传。
过单竹洋迳
杨万里（宋代）

两山何许来，此焉忽相寻。
摩肩不少让，争道各载駸。
乔木与修竹，相招为茂林。
无风生翠寒，未夕起素阴。
天垂木末近，日到谷底深。
空山时自响，已动客子心。
行至幽绝处，更闻啼怪禽。
送川僧玘上人归雪窦
强至（宋代）

释子群群蹈一辙，类能恐诱鼓师说。
彼上人者剑外来，独许清吟调风月。
就我乞诗归甬东，三叩宾阶通刺谒。
何时腰下解瓶盂，岩窦应逢先腊雪。
奉答燕公
王琚（唐代）

郡远途且艰，宜悲良自得。胡为心独尔，惠好在南国。

亦既清颜披，冏然良愿克。与君兰时会，群物如藻饰。

烟景惜欢赏，云山起翰墨。接艺奇思微，偶谈玄言直。

永日不知倦，逾旬犹谓亟。如何酌离尊，移棹巴城侧。

浦口劳长望，舟中独太息。疾风吹飞帆，倏忽南与北。

目尽不复见，怀哉无终极。唯当衡峰上，遥辨湖水色。
紫竹
周必大（宋代）

曾到蓬山验异闻，浮筠翻动雪披纷。
紫茎绿叶骚人句，不在秋兰在竹君。
送敡法师
贾岛（唐代）

度岁不相见，严冬始出关。孤烟寒色树，高雪夕阳山。

瀑布寺应到，牡丹房甚闲。南朝遗迹在，此去几时还。
华清宫
林宽（唐代）

殿角钟残立宿鸦，朝元归驾望无涯。

香泉空浸宫前草，未到春时争发花。
雨中直宿
赵鼎臣（宋代）

白日文书满，清秋寓直频。雨愁官路滑，风喜夜凉新。

头里千茎雪，胸中万斛尘。不知穷列宿，若个是吾身。
送十二知军领郡澄江二首
吴潜（宋代）

门户喜方兴，送儿五马行。
君恩天样大，家法水能清。
但务平平政，何须赫赫名。
也休扳汝父，皂白太分明。
锡杖歌，送明楚上人归佛川（一作权德舆诗）
皇甫曾（唐代）

上人远自西天至，头陀行遍南朝寺。口翻贝叶古字经，

手持金策声泠泠。护法护身惟振锡，石濑云溪深寂寂。

乍来松径风露寒，遥映霜天月成魄。后夜空山禅诵时，

寥寥挂在枯树枝。真法尝传心不住，东西南北随缘路。

佛川此去何时回，应真莫便游天台。
途中望西山
施闰章（清代）

黄沙满襟袖，客怀无一展。时梦江南游，青山情不浅。

今晨觉爽气，悠然见绝巘。矗矗既崚嶒，邈邈何旷缅。

塞垣千里接，白云共舒卷。霁色落长安，空翠无近远。

赏心谁与谐，灵境终当践。虽无薜萝衣，一洗风尘眼。
秋夜（二首）
陈汝言（明代）

喔喔荒鸡唱五更，起瞻北极大星明。
佳人捣练秋如水，壮士吹笳月满城。
江海久惭生计拙，干戈深动故园情。
尺书望断南来雁，怅惘空令涕泗横。
偶忆徵外琴声妙入神句而失记为何人诗爱其善
汪炎昶（宋代）

伟甚衣冠貌待奇，数声清越弄瑶徽。
尚求人世知音听，地下钟期可亦稀。
玉兰花
卢龙云（明代）

楚畹曾传擅国香，奇花如玉色偏良。千红未羡桃林满，万绿宁誇柳径芳。

白帝初分瑶作蕊，素娥只喜淡为妆。看来月下浑无色，却认枝头有暗香。
无题
王典（清代）

我意所不可，谁能复向人。困穷犹有赡，感激岂无身。

愚欲争今古，狂将怒鬼神。何时上广武，独立望秋旻。
久雨次雪斋 其二
林俊（明代）

床褥动弥月，檐声不断流。何时见山色，于我若云游。

瓶粟尽穷日，窠雏委漩沤。不因炎德会，风雨暗行秋。
满庭芳（丁未生朝和韵酬表弟武公望）
廖行之（宋代）

五甲科名，半生蹭蹬，胸中可谓忘奇。荣华外物，算岂是人为。自忘吾身事业，最难得、□养亲时。萱堂好，紫鸾重诰，寿与岳山齐。

世间，欢乐事，争名蜗角，伐性蛾眉。谩须臾变化，苍狗云衣。那似千秋寿母，功名事、分付吾儿。从今去，捧觞戏彩，双绶更相宜。
千秋岭
虞俦（宋代）

轻阴漠漠雨班班，岭上风来一解颜。
已是去天才尺五，却令缓步有跻攀。
飞泉百道萦罗带，列岫千峰拥翠鬟。
应是北堂春正满，几回回首望家山。
杂兴
张镃（宋代）

太冲十年功，仅了三都赋。
藩溷着纸笔，欲以疏吾句。
文章流至是，已失古人步。
喜怒哀乐情，一发中韶沪。
不见风雅篇，岂效女功蠹。
次韵元素自东皋寄新诗贼退犹未久 其二
周紫芝（宋代）

先生老去以诗鸣，乱定诗来眼倍惊。但把明珠照兼乘，未须白倍换连城。

人言陶令尝耽酒，我识玄真不钓名。晚日追随叹才尽，始知天马足能行。
水调歌头
甄龙友（宋代）

西风新叶坠，南国九秋初。周天三百六十五度、片云无。上有迢迢河汉，下有滔滔江水，横载洞庭湖。一叶放流去，人在浑仪图。满虚空，张宝盖，缀明珠。玻璃为地，游戏乾象驾坤舆。烂醉蓬莱方丈，遍入华严法界，试问夜何如。北斗转魁柄，东海欲飞乌。
满江红 赞圆庵傅居士
李道纯（元代）

这个○儿，自历劫以来端象。况端端正正，亭亭当当。

细入微尘端影迹，大周天界难安放。更通天彻地任纵横，端遮障。

没根宗，没形状。烁烁明，团团亮。只这个便是，本来模样。

放出直超端色界，收来隐在光明藏。待顶门、裂破现圆通，金色相。
次和天童僧惠杲书记袖诗来访三首
陈著（宋代）

出山相过便东行，水落山空一别轻。
留得清诗照窗几，万花妆里独梅兄。
花犯·郭希道送水仙索赋
吴文英（宋代）

小娉婷，清铅素靥，蜂黄暗偷晕。翠翘欹鬓。昨夜冷中庭，月下相翠。睡浓更苦凄风紧。惊回心未稳。送晓色、一壶葱茜，才知花梦准。
湘娥化作此幽芳，凌波路，古岸云沙遗恨。临砌影，寒香乱、冻梅藏韵。熏炉畔、旋移傍枕，还又见、玉人垂绀鬒。料唤赏、清华池馆，台杯须满引。
鹧鸪天（赠歌妓）
赵福元（宋代）

裙曳湘波六幅缣。风流体段总无嫌。歌翻檀口朱樱小，拍弄红无玉笋纤。

腔子里，字儿添。嘲撩风月性多般。忔憎声里金珠进，惊起梁尘落舞帘。
节妇吟
苏籀（宋代）

君不见迥妙殊怜世绝尘，脱足褰帷韫玉人。
藕丝帖体沈香熨，褰瘦纤柔伤九春。
勒芳戢翠妍无偶，啧啧拳拳徐叩叩。
洁馁何尝羡汙饫，令淑专贞绝难有。
绿樽翠杓稽留举，林下閒情风韵度。
单羇抛掷几星霜，琐卑胁胁蓬茨伍。
里邻深入敩嚬诧又夸，伧翁讵堪眉斧加。
想当然尔霸勾践，岂竢再顾倾夫差。
云霞拢抹振琼璫，茜穠蕙转婉褰扬。
此翁南郭坐忘趣，道眼不玷慵来妆。
行路难
张耒（宋代）

人生动与衣食关，百年役役谁为閒。四时睡足鞍马上，去岁钱塘今长安。

车愁羊肠夜险折，船畏人鲊晨惊湍。九州一身恨自惜，使我颜色常鲜欢。

天地一气成万象，融即是江结是山。再愿洪垆泻融结，万世更无行路难。
寄楼居朱漕
乐雷发（宋代）

住近江心古寺边，幅巾应伴浙僧閒。
官衔自管金陵观，冠业多僧雁宕山。
出处要留青史看，功名且逐白云还。
殷勤为祝楼居月，好照横舟漱碧湾。
昼睡
舒岳祥（宋代）

生平慕睡乡，逃暑最为良。
渴爱煎茶响，饥闻煮粥香。
百年依白社，一枕熟黄粱。
童懒呼难动，贪眠到夕阳。
还高冠潭口留别舍弟
岑参（唐代）

昨日山有信，只今耕种时。
遥传杜陵叟，怪我还山迟。
独向潭上酌，无人林下期。
东谿忆汝处，闲卧对鸬鹚。
偈
释法明（宋代）

资福别无所补，五日一参击鼓。
何曾说妙谈玄，只是粗言直语。
甘草自来甜，黄连依旧苦。
忽若鼻孔辽天，逢人世忌错举。
天竺僧金总持
李复（宋代）

金输风火转无涯，震旦观光渡海沙。
八万言诠归贝叶，三千世界聚莲花。
有缘禽鸟来波第，随喜天人尽木叉。
今古少林风月在，闭门常御白牛车。
哭刘卿材
金君卿（宋代）

人皆哭仲途，我独悲卿材。
仲途於卿材，犹赐也与回。
回行不可於，孔弦有余哀。
卿材不偶圣，人孰知贤哉。
龙马驾鼓车，不如一驽骀。
燕金正挂赏，痛惜骨已埋。
操舟过君家，登山甫徘徊。
墓树忽成拱，犯雪色不摧。
携觞奠其下，洒涕沾苍苔。
师自作真赞 其三
释守卓（宋代）

镜中电影急观瞻，水底灯毬休把捉。忘言要辨此时机，万里清秋看一鹗。
詶裴补阙吴寺见寻
皇甫冉（唐代）

东林初结构，已有晚钟声。窗户背流水，房廊半架城。

远山重叠见，芳草浅深生。每与君携手，多烦长老迎。
狄咏石屏
苏轼（宋代）

霏霏点轻素，渺渺开重阴。
风花乱紫翠，雪外有烟林。
雪近势方壮，林远意殊深。
会有无事人，支颐识此心。
梅花绝句
陆游（宋代）

清霜彻花骨，霜重骨欲折。
我知造物意，遣子世味绝。
酬袁守方秋崖遗宝带桥诗以顾我老非题柱客知君材是济川功为韵十四首 其十四
包恢（宋代）

亭若龙两翼，欲跃胜高空。济人几千百，绪馀不言功。
鹿耳门晓望
林庆旺（清代）

五更飓发肆狂澜，险阻百千客棹难。舟柁岂安潮淼涌，渔灯错认晓霞观。

蛟龙水面吞星镜，凰凤山头遁日丸。波入鹿门风未宿，一层惊了一层滩。
杂记五言十首
刘克庄（宋代）

青牛先已去，白鹤久方归。
若欲分优劣，老聃贤令威。
嘲欲借予杂稿者 其一
薛季宣（宋代）

神文道本可言形，退也能藏用即行。要得任牵驴狗在，无端何似借书生。
句
萧德藻（宋代）

眼冷寒梢明数点，知他是雪是梅花。
减字木兰花
佚名（宋代）

寿星明久。寿曲高歌沉醉后。寿烛荣煌。手把金炉爇寿香。
满斟寿酒。我意殷勤来祝寿。问寿如何。寿比南山福更多。
晓寒
陆游（宋代）

落月衔山口，浓霜倒菊丛。
青毡压衾暖，软火满炉红。
起晚书亏课，愁多酒策功。
杜陵如昔否，谁与问征鸿？
弼承索近诗复贶佳句輙次元韵奉和诗以语志不
富弼（宋代）

出入高车耀缙绅，从来天幸喜逢辰。
道孤常恐难逃悔，性拙徒能不失真。
风雨坐生无妄疾，林泉归作自由身。
岁寒未必输松柏，已见人间七十春。
宫词
宋白（宋代）

春营小殿号披香，宣借天孙作学堂。
李白宫词多好句，侧书红壁两三行。
千秋岁·梅妆竹外
丘崈（宋代）

梅妆竹外。未洗唇红退。酥脸腻，檀心碎。临溪闲自照，爱雪春犹带。沙路晓，亭亭浅立人无对。似恨谁能会。迟见江头盖。和鼎事，终应在。落残知未免，韵胜何曾改。牵醉梦，随香欲渡三山海。
晖上人画梅乞诗
李彭（宋代）

微风正尔送荷气，忽见巩梅冰霰姿。元是道人三昧力，明窗漱墨发南枝。
武陵春·九日黄花如有意
晏几道（宋代）

九日黄花如有意，
依旧满珍丛。
谁似龙山秋兴浓，
吹帽落西风。
年年岁岁登高节，
欢事旋成空。
几处佳人此会同，
今在泪痕中。
题竹
徐溥（明代）

苍梧风雨送春寒，翠辇分明梦里看。千古神游应不远，短篷虚枕听珊珊。
送常大夫赴朔方
法振（唐代）

关山今不掩，军候鸟先知。大汉嫖姚入，乌孙部曲随。

高旌天外驻，寒角月中吹。归到长安第，花应再满枝。
儒富庄
谢枋得（宋代）

一从孔氏去藏书，直至秦人不喜儒。
柱下老仙今有后，安知文不在兹乎。
摸鱼儿 题查哲生“重赁吟馆图”
赵我佩（清代）

荡轻舟、片帆云水，离愁能载多少。烽烟影里全家徙，输与故林栖鸟。

乡梦杳。怪避地匆匆，都放桃源棹。青山住好。奈弹铗歌新，吹箫调古，憔悴鬓霜早。

河梁外，目断斜阳戍堡。销魂最是芳草。红襟燕子曾相识，卅载旧游重到。

幽径悄。待种竹锄梅，门巷经营好。巢痕再扫。尽家具安排，茶经鱼计，都付袖中稿。
西斋秋感二十首
方回（元代）

寂静无所为，宴坐观我天。
此心俨不动，岂即非圣贤。
孰谓轲也死，斯文遂无传。
凤麟有嘴角，煎胶寄遗编。
敛之入方寸，可续千古弦。
世人不识察，自眩良独难。
仲舒聊下帷，子云姑草玄。
与世留医方，良医其舍旃。
胜业寺
刘克庄（宋代）

寺创于何代，问僧皆不知。
槎牙夏后柏，残缺柳侯碑。
雪过禅堂冷，冰馀岳路危。
上封犹未到，太息负心期。
梦梅
赵时韶（宋代）

梦醒春风笑一场，揽衣推枕起思量。
草塘梦句有何好，梦到梅花字字香。
西江月（次韵孙使君赏花见寄，时仆武康待次）
毛滂（宋代）

花下春藏五马，松间风落双凫。兵厨玉帐卷酃湖。人醉碧云欲暮。

归去聊登文石，翱翔便是天衢。雅歌谁解继投壶。桃李无言满路。
横翠亭
韦骧（宋代）

胜概本天成，增营智亦精。何年丹槛敞，终日碧山横。

青霭飘来薄，澄江泻去明。官居况相迩，杖屦不胜情。
和紫阳先生感兴诗二十首 其十三
刘黻（宋代）

礼乐节性情，工夫贵深省。爱亲笃冰履，酬世尚锦絅。

勿任忘与助，一敬收众骋。威仪筋骸束，趣味精神领。

相彼屋漏中，森若指见炳。穷达付天分，灵光勿随境。
次韵俞如问旅思送之游松江
方回（元代）

芰制荷纫未絮衣，溪船信宿自堪归。
倚门尚尔嗟行役，抱瓮元来久息机。
江阔天遥鸿雁断，日斜岁暮稻梁稀。
芋炉有地煨风雪，骨肉团栾夜共围。
和子长民泽论诗寄兴罗浮之作
陈献章（明代）

飞云干老梦，拉伴骋遥临。挥手谢人世，闻歌生我心。

今年春又过，何处洞还深。相忆山楼暮，依依向远岑。
伊洛节上人寓浯溪中宫寺作溪月亭诸人咸赋诗辄留鄙句
李光（宋代）

结亭临大江，浯溪出其侧。道人傍溪月，月照溪逾碧。

当知月在傍，分身千百亿。此月有亏盈，我心本澄寂。

合眼听溪声，开眼见溪色。声色两不留，我心何处觅。

梦觉月在窗，还如旧知识。
题松溪渔隐图
祖柏（元代）

老树惊鹊，枯莎怨螀。幽人对景炯不寐，西风一叠神凄凉。

我欲渡，河无梁。我欲济，津无航。攀鳞附翼愧凡骨，化金点石无仙方。

腰金秉象兮我貌弗扬，剸蛟缚虎兮我机弗张，有弓无由挂扶桑。

夜光明月孰辨昔那子，黄河太华谁是今欧阳。天宽地大若无碍，无处可著诗人狂。

西风再叠兮形无尔伤，黄鹄可跨兮苍虬可骧。南箕可簸兮北斗可浆，所不可以智力而致者惟命之常。

何圣贤亦不能免于厄兮，或毁于臧，或畏于匡。然大人虎变有不可得而测者，岂非寻常之中而有筑岩之傅，钓磻之吕，卧庐之亮，纳履之良者耶？

西风三叠兮声始洋洋，黄金满地山花香。呼童重洗琥珀觞，篱菊已露螯已霜。

乐天知命兮吾亦从此逝矣，相与忘形乎无何有之乡也。

歌欲断，夜将半。拔剑起舞无人伴，却对嫦娥影淩乱。

君不见芙蓉晓梦万花酣，有人却恨春宵短！
处冲见和复次韵二首 其一
陈渊（宋代）

高谈无补自风波，毕竟平生意若何。万里误游梁苑囿，三年悔寄楚山河。

轩裳气味情终可，林壑风流兴已多。赖有故人真远器，会看鹏翼九天摩。
兴龙节上寿
孔武仲（宋代）

瑞雪峨峨宫殿明，千秋佳节会公卿。香飘彩雾萦天仗，酒浥流霞满寿觥。

密勿华封多好语，锵洋钧奏尽和声。自怜初预称觞乐，江海飘萍已半生。
蠖轩孤坐寄曹南教授八弟
晁补之（宋代）

畏暑经旬不涉街，蠖轩孤坐壁生苔。
出檐碧笋犹争长，映户丹榴故后开。
双蝶风前愁夜去，一蝉雨外送秋来。
曹南瘦弟应相忆，白首迁兄未放回。
惜别
释文珦（宋代）

风涛晚未止，鼓枻欲何之。
穉齿便相识，摹上成别离。
水香浮浦树，月露满江蓠。
明日空凝伫，茫茫无处期。
护国院十咏 其二 香炉峰
韦骧（宋代）

由来元化作钧陶，赋象香炉峰势高。恰似羌庐山下见，不容太白独抽毫。
嵇中散
颜延之（南北朝）

中散不偶世，本自餐霞人。
形解验默仙，吐论知凝神。
立俗迕流议，寻山洽隐沦。
鸾翮有时铩，龙性谁能驯。
再赋二首呈奇父
陈与义（宋代）

国香薰坐先生醉，秋叶藏花客子迷。
驱使晚风同胜地，东轩不用镇帷犀。
和萧秋屋韵
文天祥（宋代）

芦花作雪照波流，黄叶声中一半秋。
明月婵娟千里梦，扁舟汗漫五湖游。
星辰活动惊歌笑，风露轻寒敌拍浮。
赢得年年清赏处，山河全影入金瓯。
顷读山谷诗有感作十绝句既又念达人委命志士固穷必潦倒自废出无聊语则几不智矣故复反之十绝以自慰解 其一
孙承恩（明代）

一岁无常春，一日不常早。人生会当然，岂得永不老。
送王仲素寺丞归灊山
刘攽（宋代）

灊山隐居七十四，绀瞳绿发初谢事。腹中灵液变丹砂，江山幽居连福地。

彭城为我驻三日，明月满船同一醉。丹书细字口传诀，顾我沉迷真弃耳。

来年四十发苍苍，始欲求方救憔悴。他年若访灊山居，慎勿逃人改名字。
题卧屏十八花 白菊
葛立方（宋代）

天上新栽琪树枝，拖云带月下瑶墀。须知正自真仙种，岂是金钿未染时。
次韵见赠
释德洪（宋代）

已甘老死长松下，赏音乃有如公者。谬当大匠许才能，名器从来岂容假。

但欣一笑说江乡，意气平生要倾泻。先生之诗自豪放，寒陋心知鄙东野。

此篇粹然有精思，百锻良金方出冶。汗颜缩手置袖间，对公谁敢言骚雅。

自怜华发住江村，地偏心远过从寡。茆檐扪虱鸟声寂，故絮悬鹑成磊苴。

右耳已从前月聋，更欲忘言到瘖哑。多生垢习磨未尽，公诗又欲临窗写。

何当看公醉岸帻，约束万象闲挥洒。眼寒独立梁宋郊，一尾追风睇奔马。

读罢新诗发长叹，春色惊回阿练若。浪秃宣毫和不成，自笑才悭真注瓦。
上饶方君小粹官而不婚宦居偏户间静无官宦之
曾几（宋代）

掾曹官事了，载取曲生来。
得酒且欢喜，俗氛安在哉。
师自作真赞 其一
释守卓（宋代）

锥扎不入，顽皮太煞。自无一文，随方买卖。淮田神州，酬还宿债。
题洄溪别墅
李经达（清代）

绿云深护宛山家，消夏园林景物奢。雨后雷抽三径笋，昼长风落一溪花。

结邻应许招巢父，寄钓何妨拟若耶。有客隔溪曾立马，芰荷香拂锦鞭斜。
为圆雪岸题侍月
释绍昙（宋代）

终日忙忙继月明，要看杜撰八阳经。
直饶读到流通分，未必芭蕉著耳听。
淮村兵后
戴复古（宋代）

小桃无主自开花，烟草茫茫带晚鸦。
几处败垣围故井，向来一一是人家。
送陆居士归天台
吴惟信（宋代）

道貌尘中见，何时下翠萝。闲情秋水淡，归梦白云多。

缨过龙湫濯，诗当雁荡歌。清豪不易得，一别又如何。
峡中瀑布泉
袁说友（宋代）

万石枕山眠，千峰随路转。
林深暝岩穴，一道寒泉溅。
分明冰箒暝空壁，隐约珠帘挂苍石。
深山寂寞有谁知，只与行人润诗笔。
和丁助教塞上吟
孟郊（唐代）

哭雪复吟雪，广文丁夫子。江南万里寒，曾未及如此。

整顿气候谁，言从生灵始。无令恻隐者，哀哀不能已。